SET ช่วงบ่ายลุ้นปรับตัวขึ้นโบรกให้แนวต้าน 1,400 จุด
SET เช้าปรับลงแรง สวนทางตลาดหุ้นภูมิภาคที่ส่วนใหญ่รีบาวด์ขึ้น โดยตลาดบ้านเรามีแรงขายจากหุ้นกลุ่มใหญ่ โดยเฉพาะหุ้นพลังงาน และกลุ่มแบงก์ ช่วงบ่ายคาด ดัชนีหุ้นไทยมีลุ้นปรับตัวดีขึ้นหลังลงแรงช่วงเช้า โดยให้มีรับ 1,380 จุด ส่วนแนวต้าน 1,400 จุด
13 ส.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (13 ส.ค.) ปรับตัวลงแรง สวนทางตลาดหุ้นภูมิภาคที่ส่วนใหญ่รีบาวด์ขึ้นหลังวานนี้ปรับตัวลงไปมาก ขณะที่ตลาดบ้านเรามีแรงขายจากหุ้นกลุ่มใหญ่ โดยเฉพาะหุ้นพลังงาน และกลุ่มแบงก์ นักวิเคราะห์คาดช่วงบ่าย ตลาดหุ้นไทยมีลุ้นที่จะดีขึ้นหลังปรับลงแรงช่วงเช้า โดยให้แนวรับ 1,380 จุด ส่วนแนวต้าน 1,400 จุด
 
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยเช้านี้ปรับตัวลง สวนทางตลาดหุ้นภูมิภาคที่ส่วนใหญรีบาวด์ขึ้นหลังวานนี้ปรับตัวลงไปมาก เนื่องจากตลาดบ้านเราเมื่อวานนี้ปิดทำการส่งผลให้วันนี้ต้องชดเชยด้วยการปรับตัวลงไปเหมือนตลาดอื่นก่อน
ทั้งนี้ เป็นผลจากเงินหยวนได้อ่อนค่าลงมาก 3-4% ใน 2 วันที่ผ่านมา ขณะที่ค่าเงินบาทถือว่าไม่แกว่งแรงเหมือนอินโดนีเซีย และมาเลเซีย ที่อ่อนแรง ตลาดหุ้นปรับตัวลงไปมาก อย่างไรก็ตาม เมื่อปัจจัยจากต่างประเทศคลี่คลายลง ในเรื่องความผันผวนของค่าเงิน และตลาดหุ้น จึงจะสามารถดีดกลับขึ้นไปได้
แนวโน้มการลงทุนบ่ายนี้ คาดตลาดหุ้นไทยมีลุ้นที่จะดีขึ้นในลักษณะลดช่วงลบ โดยให้แนวรับ 1,380 จุด ส่วนแนวต้าน 1,400 จุด
 
บล.เอเอสแอล ระบุในบทวิเคราะห์ (13 ส.ค.) SET ช่วงเช้าเคลื่อนไหวในแดนลบ รับแรงปะทะวันแรกหลังกับมาเปิดทำการ โดยปรับตัวลงสวนตลาดภูมิภาคที่ต่างรีบาวน์ขึ้นมา หลังจากร่วงไปจากการที่จีนลดค่าเงินหยวน ซึ่งอ่อนค่าลง 3-4% ในช่วง 2 วันที่ผ่านมา ด้านผู้ช่วยผู้ว่าการธนาคารกลางจีนได้แถลงต่อสื่อมวลชนในวันนี้ว่า ธนาคารกลางได้เสร็จสิ้นการปรับค่าเงินหยวนแล้ว เงินหยวนจะกลับสู่ระดับที่สอดคล้องกับตลาดอย่างค่อยเป็นค่อยไป และเงินหยวนจะยังคงแข็งแกร่งในระยะยาว
ด้านดัชนีฮั่งเส็งตลาดหุ้นฮ่องกงปิดตลาดเช้าปรับตัวขึ้น 0.30% ดัชนีเซี่ยงไฮ้คอมโพสิตตลาดหุ้นจีนปิดภาคเช้าลง 0.6% ด้านนางเกศรา มัญชุศรี ออกมาย้ำว่า ปัญหาค่าเงินหยวนส่งผลกระทบด้านจิตวิทยาต่อตลาดหุ้นไทยในระยะสั้น และผลการดำเนินงานของบริษัทจดทะเบียน จะช่วยหนุนตลาดหุ้นไทยในระยะยาวได้
แนวโน้มภาคบ่ายเชิงเทคนิค ดัชนีหุ้นไทยปรับตัวหลุดแนวรับสำคัญทางจิตวิทยา 1,400 จุด และมีแนวรับถัดไปทางเทคนิคที่ 1,375 จุด จึงมีโอกาสรับได้สูง จากค่า RSI ที่อยู่ในภาวะ Oversold มาก จากนั้นคาดดัชนีจะแกว่งตัวในกรอบ 1,375-1,400 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 2,075.74 ล้านบาท ปิดที่ 296.00 บาท ลดลง 12.00 บาท
TRUE มูลค่าการซื้อขาย 1,690.61 ล้านบาท ปิดที่ 10.10 บาท ลดลง 0.50 บาท
KBANK มูลค่าการซื้อขาย 1,532.98 ล้านบาท ปิดที่ 169.50 บาท ลดลง 5.00 บาท
JAS มูลค่าการซื้อขาย 1,252.36 ล้านบาท ปิดที่ 5.00 บาท ลดลง 0.05 บาท
AOT มูลค่าการซื้อขาย 1,245.01 ล้านบาท ปิดที่ 269.00 บาท ลดลง 4.00 บาท
 
ที่มา: สำนักข่าวอินโฟเควสท์